《环璧轩为刘佥宪题》
宋代·王称

宪节依南纪，开轩得最幽。引泉窥蜃胍，凿地应龟谋。

团魄疑初堕，轮光讶未收。不随方沼合，宜傍月江流。

荷盖侵书幌，芹香点客裘。漫同瞻泮水，非是奠圆丘。

蒲谷生当异，琮璜势欲侔。奎文时贯户，云汉半藏陬。

色媚沉珠浦，辉联钓玉洲。探源穷妙理，观化仰前修。

映采回轺鹭，忘机狎野鸥。鉴容堪整佩，濯足诧垂钩。

槛俯花如笑，桥成木自樛。燕冲飞絮入，鱼噞乱萍浮。

润溥台前柏，声谐阼外璆。莹深瑕不染，光重价难酬。

才子誇神遇，群公事胜游。赋诗偕酌泂，载酒拟消愁。

凉思通规牖，清源得上游。悬车曾有约，挥棹倚高秋。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。